Gdy obejrzałem sobie shakespearowską wersje Pulp Fiction, pomyślałem, że my Ślonzoki ńy gensio, a swoja godka momy. I tak powstała Ślonsko Pulpa. Kto wie, może zainteresuje się nią jakiś współczesny Kutz?
( ale filmik też polecam:
http://www.youtube.com/watch?v=6dfLkcTAR80&feature=player_embedded)
ŚLONSKO PULPA – quasi-scenariusz filmowy (fragmenty)
Scena 2.
Byzuch u Bercika
Kasik na Zowodziu.
Pustom cestom drauje umaraszone BMW, w kerym śedzom kamraty z lajbwachy kmotra Wiluśa – Karlik (ryży) i Gustlik (czorny). Oba we ortalionmantlach i ańfachowych ancugach, pod binderem. Klachajom o Polokach.
Karlik: - Wjysz, co mje nojbardźij dźiwiło w Polsce?
Gustlik: - Co?
- Majom blank tyn som szajs, co u nos, ino ńy genau tyn som...
- Zekleruj ?
- Wjysz, jako w Polsce godajom na leberwuszt?
- Łony ńy godajom „leberwuszt”?
- Ńy, skond by znali, co to je „leberwuszt”?
- Jako tedy godajom?
- „W-ą-t-r-o-b-i-a-n-k-a”!
- „W-ą-t-r-o-b-i-a-n-k-a”...A naszo rolada tam znajom?
- Rolada znajom wszyndy, ino tam godajom na nia „zraz zawijany”.
- „Z-r-a-z-z-a-w-i-j-a-n-y”. A jako godajom na bratheringi
- Ńy wjym, ńy chodźiłech do polskyj fiszhale. A wjysz co tam dajom do szauotu, miast zymftu?
- Co?
- Majonyz!
- Ciulosz!
- Godom ci, chopie, som żech widzioł. Ny ma zymftu abo szpyrki, ino w ciul majonyzu...
- Jerunie!...
Stajom kole ańfartu familoka, wedle hasioka. Wylazujom i idom na zadek, do kufra. Bierom pistule, chowajom po kapsach. Karlik jamro:
Karlik: - Trza było wźuńść giwery...Wiela tych buksów?
Gustlik: - Trzech abo sztyrech.
- Z naszym karlusem?
- Ńe jesżech pewny..
- Może być i pjyńć?
- Dyć.
- Trza było brać te pieruńskie giwery.
Zawjyrajom kufer, wlezujom w ańfart i idom bez plac, kole chlywikuf.
Gustlik: - Prowda to, że Wiluś kozoł ci lyść w zolyty do swoji baby? Jako jom wołajom?
Karlik: - Truda. I ńy zolycić, ino chcion, cobych ja kasik zabroł, kiej uon bydźe furt. Pudymy na uobiod, abo na dansing..
- Mje to śe widzi, jako zolyty...
Wlezujom do śyni i idom na wjyrch.
Gustlik: - Karlik, znosz ty Antośa?
Karlik: - Tego rubego, z Halymby?
- Ja.
- Znom, abo co?
- Abo to, że Wiluś kozoł go ściorać. Godajom, że to skuli jego baby.
- Wydupcył ja?
- Nie, no katać tam....
- Dyć po czamu?
- Zwiedzioł śe, że łon na gerburstagu wiluśowo Truda za rzić chyćou. Antoś som śe asiou po gorzole.
- Ino tela? I co zrobjył?
- Naszou go na laubie i nasze karlusy ściepali Antośa ze dachu. Ruby furgnoł genau w szklarnio. Gichnou o zol, aże terozki ńy poradzi godać.
- Ciulato.
- Ano, ciulato...
Stajom kole haźla, na pouczwortym sztoku.
Karlik: - Kero je?
Gustlik: - Pizło uozim.
- Stońmy na chwila, dychnemy śe, bo zaledwo zipia. I tak my som za rychło.
Karlik opjyro śe o gelynder, wyjmuje cygarety, słychać klank fojercojga.
Karlik: - Jak to godajom, z igracki przyjdom puaczki...
Gustlik: - Czymu tak godosz?
- Ńy chyto śe wiluśowyj baby za rzić. A kiejby śe chyciło, to śe nie asi...
- Jo myśla, że Wiluś poszoł po bandzie.
- Antoś ńy myśloł, co go ściepnom ze dachu, no jakowyjś haji śe musioł spodźywać.
- Jerunie, co ty chopie fandzolisz? Małoś to bab za rzyć chytoł? Ino śe chichrały i tela. Wjelke mecyje...
- To jes nojlepsze w chytaniu za rzić, że niby nic ńy było, a ty wjesz i łona wje, że to tak, chobyś ja wdupcył.
- Ny szteruj mie, Karlik. Fulosz jak mulorz, aże z rzici ci cymynt leci. Inszo rzecz wydupcyć, inszo za rzić chycić...
- Mosz recht, ale obie z jednyj fary...
- Ić, bo će pizna...
- To chyć mie za rzić, jak to take psinco? Co, nie kcesz? - Karlik posyło Gustlikowi „całusa”.
- Harnij mje w rzić!
Gustlik wlezuje na czworty sztok. Karlik chichro i lezie za nim. Gustlik stowo kole dźwjyrzy.
Karlik - Ńy gorsz się, chopie...
Gustlik: - To je ta adresa. Klupjemy?
- Poczkej, domy in minutka, przyrychtujemy śe.
Bez chwila stojom i dychajom. Karlik sprowdzo pistula i chowie nazot.
Gustlik: - Ino dej se pozór, kiej bydziesz z Trudom zolycił...
Karlik: - To ńy bydom zolyty, ciulu!
Karlik zeszterowany klupie.
Dźwjyrza śe rozwirajom, Kazik i Gustlik wlezujom do izby, wedle karlusa w brylach.
Chałpa to zwykło ańcla – na lewo łod dźwjyrzuf almaryo, przy ńyj stojom na hadrze szczewiki. Z prawyj kachlok, ausgus z jednym kokotkiem, kibel i staro frania, z boku łokno (zawarte). Ze zadku byfyj i bambetle. Pośżodku blat i trzi zice. W izbie nahajcowane jak pierun, hic, capi fuzeklami i modrom kapustom.
Karlus, kery odewrzon dźwjyrza (Marian), cofo się do bambetli.
Drugi (Bercik) siedzi na zicu, żre karminadel w żymle i popijo cosik ze szolki. Wedle niego krauza z zymftem.
Wedle kolkastli na ryczce lego śe Richard, w samych spodniach, po bosoku. Jak Karlik z Gustlikiem wlazujom, Richard zaczyno wstować i wrażo szuapa w lać. Gustlik pokazuje mu rynkom: „weź se to po lekku”. Karlus lego nazot na zegówek. Gustlik pokazuje, coby położył szuapa na ryczka. Richard wyjmuje szuapa z lacia i kładzie jak mu Gustlik kozali.
Karlik: - Pyrsk, ludkowie.
Gustlik: - Przyszli my na byzuch. Znocie nos?
Bercik krynci łbym, że ńy.
Gustlik: - My som kamraty waszego kmotra Wiluśa. Pamientocie go?
Karlusy milczom.
Gustlik: - Niech zgodna, tyś jest Bercik, ja?
Bercik: - Ja..
- Pamientosz kmotra Wiluśa, Bercik?
- Dyć.
- Pjykńe. Co tam żresz, Bercik?
- Karminadel ze żymłom i zymftem.
- Karminadel ze żymłom i zymftem...Pewnikiem z łońskiego uobiodu? Nojlepsze, co można zeżrić z rana. A joch nic dzisioj ńe jod. Moga śe bajsnońć?
- Dyć...
Gustlik biere żymła, wyciongo z nij karminadel, kiery tonko w zymfcie. Potym bajso go i mamlo. Karlik zaczyno sznupać w almarye, ciepje betle na zol.
Gustlik (z pełnom gembom): - Jezusićku Nazarejski, co za maszkiety. Zdały by śe bratkartofle... Karlik, harnij se..
Karlik: - Ńe kca.
- Weź, chopie, je zaino dobry.
- Ńe jesżech głodny.
Gustlik biere drugi bajs i zaś mamlo.
Gustlik: - Wjysz Bercik, jako w Polsce godajom na leberwuszt?
Bercik: - Ńy.
Gustlik: - Karlik, powjydz mu...
Karlik: - „Wątrobianka”.
Gustlik: - „Wątrobianka”...A wjysz, co dajom do szałotu?
Bercik: - Majonyz?
Gustlik: - Patrzej go, Karlik, jaki frant, istny Kocynder. „Majonyz”. Byłżeś w Aldrajchu?
Bercik: - Ńy, szwager je ze Zawiercio...
Guslik: - Szwager, godocie...Co mosz w szolce? Tyj?
Bercik: - komport ze wieprzków.
Gustlik: - Mmmm, komport ze wieprzków. Jak już pomaszkieca, lubia śe gulnonć komportu...Moga?
Bjere szolka, belonto, uyko i uodstawio szolka. Hepie. Karlik za tyn czas sznupie w bambetlach.
Gustlik (do Richarda): - Wjysz, za czym mój kamrat sznupie?
Richard kiwo gowom.
Gustlik: - To godej, chopie, ino gibko!
Marian: - We byf...
Gustlik: - Śedź w koncie, bamoncie, przydzie czas, a znajdom će. No, Richard – godołżeś cosik, abo w guliku bulkło?
Richard: - We byfyju...
Karlik lezie ku byfyjowi, rozwjyro wjerch, sznupie.
Richard: - Na dole, wedle nudelkuli, w bumcloku...
Karlik wyciongo bumclok z byfyja, podnosi dekiel. Cosik w gorku aże blinduje mu po ślypiach.
Gustlik: - Som my radzi?
Karlik stoi, nic nie godo.
Gustlik: - Karlik! Som my radzi?
Karlik spoglondo na Gustlika.
Karlik: - Ja, my som radzi.
Bercik: - Suchej, łon jest Karlik, ja? A ciebie jak wołajom?
Gustik: - Ńe wiedziołech, co my som za jedno.
Bercik: - Suchejcie, jak wos mianować?
Gustlik: - Wołajom mje Luter, a ty skuńcz tyn darymny futer!
Bercik: - Kca ino pedzieć, cobyście śe ńe gorszyli, bo my nie kcieli robić kmotrowi na ostuda...
Jak Bercik godo, Gustlik biere z kapsy pistola i strzylo Richardowi trzi patrony w bas. Bercik sfajdoł śe w galoty i zaczon ślimtać.
Gustlik: - Ńe przerywej, ńe kciołech ci mońcić rzykania. Eklerowoł żeś cosik o gorszyńu i ostudzie...
Bercik nic ńe godo.
Gustlik: - Jakeś skończył beblać, dej i mje co pedźeć. Jako wyglundajom kmoter Wiluś?
Bercik milczy.
Gustlik chyto blat i ciepie njym kole ausgusa. Terozki Bercik i jego zic som sami pośżodku izby.
Gustlik: - Skundeś jest?
Bercik: - Co?
Gustlik: - To „Co” je kasik na Ślunsku? Godajom tam po naszymu?
Bercik: - Ja...
Gustlik: - Jak wyglundajom kmoter Wiluś?
Bercik: - Co?
Gustlik kładzie pistola na bercikowym barku.
Gustlik: - Przestoń szwandrać po gorolsku i godej po naszymu! Jeszcze roz usłysza „co”, to śe zeszteruja. Rozumjysz, ciulu?
Bercik kiwo gowom, że rozumjy.
Gustlik: - Terozki godej, jak uni wyglondajom?
Bercik: - Majom... glaca...
Gustlik: - Ja?
Bercik: - I gybis!
Gustlik: - Wyglundajom jako lampucera?
Bercik: - Co?
Gustlik spoglundo na Karlika i strzylo Bercikowi w bark. Bercik, kery eknoł śe jako colsztok, wajo i śłimto.
Gustlik: - Wyglondajom-jako-lampucera?
Bercik: - Ńy!
Gustlik: - To czymu chciołżeś go wydupcyć?
Bercik: - Ńy chciołech!
Gustlik: - Chciołżeś, Bercik, chciołżeś! Ńe rób mje za bozna. A kmotra Wiluśa dupcy jeno kmotrowo Truda...Czytosz Biblja, Bercik?
Bercik: - Dyć...
Gustlik: - To śe wjency ńe poczytosz!
Na gustlikowe skazanie, Karlik z Gustlikiem ładujom w Bercika wszystkie patrony.
pol_Latn pol_Latn zho_Hant cat_Latn ita_Latn ltz_Latn pol_Latn szl_Latn szl_Latn est_Latn szl_Latn tur_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn vec_Latn ron_Latn szl_Latn ces_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn fin_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn bem_Latn tgl_Latn szl_Latn szl_Latn uzn_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn bos_Latn szl_Latn szl_Latn szl_Latn szl_Latn hrv_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn szl_Latn ltg_Latn pol_Latn fin_Latn spa_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn zsm_Latn szl_Latn szl_Latn szl_Latn pol_Latn szl_Latn szl_Latn szl_Latn knc_Latn szl_Latn szl_Latn szl_Latn szl_Latn szl_Latn szl_Latn szl_Latn nno_Latn szl_Latn szl_Latn sag_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn zsm_Latn szl_Latn pol_Latn zsm_Latn szl_Latn fin_Latn luo_Latn zsm_Latn szl_Latn szl_Latn pol_Latn szl_Latn gle_Latn est_Latn tpi_Latn ces_Latn zsm_Latn szl_Latn ces_Latn szl_Latn szl_Latn szl_Latn szl_Latn zsm_Latn szl_Latn pol_Latn